Αθηνά Μιχαηλίδου (πολιτικός)

H Αθηνά Μιχαηλίδου είναι Ελληνοκύπρια πολιτικός, εκπαιδευτικός και Υπουργός Παιδείας, Αθλητισμού και Νεολαίας της Κύπρου. 

 Βιογραφικά Στοιχεία 
Η Αθηνά Μιχαηλίδου κατάγεται από την Βασίλεια Κερύνειας.

Σπούδασε παιδαγωγικά στην Παιδαγωγική Ακαδημία της Κύπρου και στο Αριστοτέλειο Πανεπιστήμιο Θεσσαλονίκης. Πραγματοποίησε μεταπτυχιακές σπουδές στην Εκπαίδευση στο Πανεπιστήμιο του Μάντσεστερ. Ανακηρύχθηκε Διδάκτωρ Επιστημών Αγωγής με εξειδίκευση στην Εκπαιδευτική Έρευνα και Αξιολόγηση από το Πανεπιστήμιο του Λονδίνου.

 Επαγγελματική και ακαδημαϊκή πορεία 
Εργάσθηκε αρχικά ως εκπαιδευτικός και στη συνέχεια ως Καθηγήτρια Παιδαγωγικών στο Παιδαγωγικό Ινστιτούτο Κύπρου, όπου εξελίχθηκε με την πάροδο των ετών σε Προϊσταμένη του Τομέα Έρευνας και Αξιολόγησης, Προϊσταμένη του Κέντρου Εκπαιδευτικής Έρευνας και Αξιολόγησης καθώς και Διευθύντρια του Παιδαγωγικού Ινστιτούτου. Έχει διατελέσει Αναπληρώτρια Γενική Διευθύντρια του Υπουργείου Παιδείας, Αθλητισμού και Νεολαίας. 

Έχει διατελέσει συντονίστρια της διατμηματικής επιτροπής για την ισότητα των φύλων στο Υπουργείο Παιδείας και ευρωπαϊκών προγραμμάτων, καθώς και μέλος ευρωπαϊκών ομάδων εμπειρογνωμόνων για την εκπαίδευση. Διδάσκει σε πολλά προγράμματα επαγγελματικής μάθησης εκπαιδευτικών όλων των βαθμίδων. Τα ερευνητικά της ενδιαφέροντα αφορούν σε θέματα επαγγελματικής μάθησης των εκπαιδευτικών, ισότητας στην εκπαίδευση, καθώς και του ρόλου του εκπαιδευτικού στην καινοτομία και την έρευνα. 

Έχει εργαστεί ως συνεργαζόμενο Εκπαιδευτικό Προσωπικό στο Ανοικτό Πανεπιστήμιο Κύπρου με ερευνητικά ενδιαφέροντα που άπτονται θεμάτων επαγγελματικής ανάπτυξης και εισαγωγής καινοτομιών στην εκπαίδευση και στο Πανεπιστήμιο του Λονδίνου.

 Δημόσια διοίκηση και πολιτική πορεία 
Από τις 7 Ιουλίου 2022 , με Απόφαση του Υπουργικού Συμβουλίου, διορίστηκε ως Αναπληρώτρια Γενική Διευθύντρια του Υφυπουργείου Πολιτισμού. 

Aνέλαβε καθήκοντα Υπουργού Παιδείας, Αθλητισμού και Νεολαίας την 1η Μαρτίου 2023. Τον Νοέμβριο του 2023, η Μιχαηλίδου ανέφερε, μετά από συνάντηση του Προέδρου της Δημοκρατίας με την ΠΟΕΔ, ότι η κυβέρνηση προωθεί διάλογο με τους εκπαιδευτικούς φορείς, θέτοντας ως προτεραιότητα την αναβάθμιση του εκπαιδευτικού συστήματος με συγκεκριμένο χρονοδιάγραμμα.

 Προσωπική ζωή 
Είναι διαζευγμένη και έχει δύο παιδιά, έναν γιο και μια κόρη.

 Παραπομπές 

Μιχαηλίδου
Κατηγορία:Κύπριοι πολιτικοί
Κατηγορία:Κύπριοι εκπαιδευτικοί